**บทที่ 5**

**สรุปผล อภิปรายผลและข้อเสนอแนะ**

การวิจัยเรื่อง รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ครั้งนี้ เป็นการวิจัยและพัฒนา (Research and Development) ดำเนินการวิจัยโดยใช้การวิจัยในเชิงปริมาณและคุณภาพ (Quantitative and Qualitative Methodology) แบ่งการวิจัยออกเป็น 3 ระยะ เพื่อศึกษาปัจจัยเชิงสาเหตุที่มีอิทธิพลผลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี โดยอธิบายความสัมพันธ์เชิงสาเหตุด้วยรูปแบบความสัมพันธ์แบบสมการเชิงโครงสร้าง (Structural Equation Model : SEM) แล้วสร้างแบบจำลองปัจจัยเชิงสาเหตุที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี นำผลการวิจัยที่ได้มาสร้างรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี และนำไปทดลองใช้กับกลุ่มทดลอง โดยมีรายละเอียดของการดำเนินการวิจัยดังนี้

**5.1 สรุปผล**

5.1.1 ปัจจัยที่มีผลต่อจริยธรรมด้านการประหยัดของนักเรียน โรงเรียนมัธยมศึกษา ในจังหวัดนนทบุรี ประกอบด้วย ด้านการเลียนแบบผู้ปกครองในการประหยัด (0.87) ด้านการเลียนแบบเพื่อนในการประหยัด (0.24) ด้านการเลียนแบบสื่อในการประหยัด ( 0.16) ด้านความมีวินัย (0.09) และ ด้านการเลียนแบบครูในการประหยัด (0.04)

5.1.2 ผลการสร้างรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ได้จัดทำกิจกรรมในการพัฒนา 5 ตัวแปร จำนวน 10 กิจกรรม ประกอบด้วย 1) กิจกรรม ช่วยฟังหน่อย 2) กิจกรรม ความคุ้นเคย 3) กิจกรรมเศรษฐกิจพอเพียง 4) กิจกรรม กู้ระเบิด 5) กิจกรรม การใช้เงินของเพื่อน 6) กิจกรรม รู้หา รู้เก็บ รู้ใช้ รู้ขยายดอกผล 7) กิจกรรม ฮีโร่ ทางการเงิน 8) กิจกรรม การใช้ของให้เป็นประโยชน์สูงสุด 9) กิจกรรม การค้นหาครูต้นแบบ และ 10) กิจกรรม แรงจูงใจ

5.1.3 ผลการทดลองใช้และประเมินผลการใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี พบว่า หลังการทดลอง กลุ่มทดลองมีการพัฒนาจริยธรรมด้านการประหยัด ดีขึ้นกว่ากลุ่มควบคุม และผลการวิเคราะห์ทางสถิติ พบว่า หลังการทดลอง ค่าเฉลี่ยคะแนนในทุกตัวแปรตามของกลุ่มทดลองกับกลุ่มควบคุม แตกต่างกันอย่างมีนัยสำคัญทางสถิติที่ระดับ .05

**5.2 อภิปรายผล**

5.2.1 ผลการศึกษาแบบจำลองความสัมพันธ์เชิงสาเหตุที่มีผลต่อการพัฒนาจริยธรรมการประหยัดของนักเรียนโรงเรียนมัธยมศึกษา ในจังหวัดนนทบุรี

ผู้วิจัยได้ตั้งสมมติฐานการวิจัยว่า ปัจจัยที่ส่งผลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ประกอบด้วย 8 ปัจจัย คือ 1) บุคลิกภาพ 2) ความมีวินัย 3) สภาพครอบครัว 4) ฐานะทางเศรษฐกิจของครอบครัว 5) การเลียนแบบผู้ปกครองในการประหยัด 6) การเลียนแบบสื่อในการประหยัด 7) การเลียนแบบเพื่อนในการประหยัด และ 8) การเลียนแบบครูในการประหยัด ผลการวิเคราะห์ปัจจัยที่ส่งผลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี โดยใช้การวิเคราะห์สมการเชิงโครงสร้าง (Structural Equation Model : SEM) โดยใช้โปรแกรมลิสเรล (LISREL for windows) เพื่ออธิบายอิทธิพลเส้นทาง (Path Analysis) หรือปัจจัยเชิงสาเหตุโดยสมการเชิงโครงสร้าง อธิบายความสัมพันธ์ระหว่างปัจจัยต่าง ๆ ของตัวแปรต้น ตัวแปรคั่นกลางที่ส่งผลทั้งโดยตรงและโดยอ้อมต่อตัวแปรตาม โดยกำหนดระดับนัยสำคัญทางสถิติที่ระดับ .05 (Level of Significance .05) พบว่า มีเพียง 5 ปัจจัย ที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี อย่างมีนัยสำคัญทางสถิติที่ระดับ .05 คือ ได้แก่ ด้านการเลียนแบบผู้ปกครองในการประหยัด มีค่าอิทธิพลโดยรวมเท่ากับ 0.87 ด้านการเลียนแบบเพื่อนในการประหยัด มีค่าอิทธิพลโดยรวมเท่ากับ 0.24 ด้านการเลียนแบบสื่อในการประหยัด มีค่าอิทธิพลโดยรวมเท่ากับ 0.16 ด้านความมีวินัย มีค่าอิทธิพลโดยรวมเท่ากับ 0.09 และ ด้านการเลียนแบบครูในการประหยัด มีค่าอิทธิพลโดยรวมเท่ากับ 0.04 ผู้วิจัยจึงได้นำปัจจัยทั้ง 5 ปัจจัย มาอภิปรายผล ดังนี้

5.2.1.1 ด้านการเลียนแบบผู้ปกครองในการประหยัด

การเลียนแบบผู้ปกครองในการประหยัด มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี มากที่สุด ผลจากการวิจัย ผู้วิจัย พบว่า สัมพันธภาพระหว่างนักเรียนกับบิดามารดา ผู้ปกครอง เป็นความสัมพันธภาพที่เกิดจากความผูกพันที่มีต่อกันและแสดงออกในรูปแบบความรัก ความเข้าใจ ทั้งด้วยวาจาและพฤติกรรม จึงเป็นตัวสร้างผลสัมฤทธิ์ให้กับบุตรหรือนักเรียนที่มีอยู่ในครอบครัว ในการเลียนแบบพฤติกรรมต่าง ๆ จากบิดา มารดา ผู้ปกครองที่อยู่กันอย่างใกล้ชิด ทำให้มีอิทธิพลเป็นอย่างมากต่อการประหยัดของนักเรียน โรงเรียนมัธยมศึกษา สอดคล้องกับการศึกษาของ พันคำ มีโพนทอง (2533, น. 91–109) ได้ทำการศึกษาค่านิยมพื้นฐานห้าประการ ของครู ผู้ปกครอง และนักเรียนชั้นประถมศึกษา สังกัดสำนักงานประถมศึกษาจังหวัดขอนแก่น โดยผลจากการศึกษาพบว่า นักเรียนที่มีปริมาณการได้รับการถ่ายทอดค่านิยมพื้นฐานจากผู้ปกครองสูง จะมีค่านิยมพื้นฐานทั้งด้านความรักชาติ ด้านประหยัดและอดออม ด้านการมีระเบียบวินัย ด้านความขยันหมั่นเพียร ด้านการพึ่งตนเอง สูงกว่านักเรียนที่ได้รับการถ่ายทอดค่านิยมพื้นฐานจากผู้ปกครองในปริมาณต่ำ

5.2.1.2 ด้านการเลียนแบบเพื่อนในการประหยัด

การเลียนแบบเพื่อนในการประหยัด มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ผลจากการวิจัย ผู้วิจัย พบว่า การเลียนแบบเพื่อนในการประหยัด เป็นปัจจัยสาเหตุที่พบได้บ่อยของนักเรียนระดับมัธยมศึกษา บางครั้งเพียง เพื่อการได้ให้เพื่อนเห็นถึงความร่ำรวยของครอบครัว หรือเกิดจากความอยากของตนเอง นักเรียนบางคนถึงกับลืมนึกถึงความเป็นจริงที่ตนเองประสบอยู่ในปัจจุบัน จนลืมนึกถึงความประหยัดไป ดังนั้นการพัฒนาการเลือนแบบเพื่อนในการประหยัดจึงเป็นเรื่องที่จะต้องนำมาพัฒนาเสมอ สอดคล้องการศึกษาของเรณูรัชต์ ประสิทธิเกตุ(2542, น. 50) ซึ่งทำการศึกษา ผลของการใช้กิจกรรมกลุ่มที่มีต่อการประหยัดของนักเรียนชั้นประถมศึกษาปีที่ 3 โรงเรียนสาธิตมหาวิทยาลัย ศรีนครินทรวิโรฒ ประสานมิตร (ฝ่ายประถม) กลุ่มตัวอย่างจำนวน 15 คน ซึ่งได้มาจากการสุ่มอย่างง่ายจากประชากร หลังจากการทดลอง พบว่า นักเรียนมีการประหยัดมากขึ้น หลังจากได้รับการใช้กิจกรรมกลุ่มอย่างมีนัยสำคัญทางสถิติที่ระดับ .01 และยังสอดคล้องกับ พฤติพล นิ่มพร้าว(2547, น. 61) ที่ได้ทำการศึกษา ปัจจัยที่ส่งผลต่อการประหยัดของนักเรียนช่วงชั้นที่ 3 โรงเรียนนวมินทรา ชินูทิศสตรีวิทยาพุทธมณฑล หลังจากการศึกษา พบว่า สัมพันธภาพระหว่างนักเรียนกับเพื่อนส่งผลต่อการประหยัดของนักเรียนช่วงชั้นที่ 3 เป็นอันดับที่สอง นักเรียนที่มีสัมพันธภาพกับเพื่อนที่ดี ทำให้มีการประหยัดมาก

5.2.1.3 ด้านการเลียนแบบสื่อในการประหยัด

การเลียนแบบสื่อในการประหยัด มีอิทธิพลผลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ผลจากการวิจัย ผู้วิจัย พบว่า ในสังคมปัจจุบันสื่อเป็นปัจจัยที่มีบทบาทต่อการใช้ชีวิตในสังคมความฟุ่มเฟือยที่เกิดจากความอยากได้ หรือการที่จะทำให้ชีวิตตนเองเท่าเทียม หรือเสมอภาคกับคนอื่น ๆ ในสังคม จะทำให้นักเรียนลืมการประหยัดไป ดั้งนั้นการกระตุ้น เตือน หรือทำให้เกิดค่านิยมที่เหมาะสมกับวัยจึงมีความสำคัญต่อเด็กนักเรียน สอดคล้องกับการศึกษาของ De Fleur. (1975, pp. 208–212) ที่ได้ทำการศึกษา พบว่า ความสัมพันธ์ภายในกลุ่มเป็นปัจจัยหนึ่งที่ทำให้เกิดความแตกต่างในการรับสื่อ และความสัมพันธ์ภายในสังคม เนื่องจากสมาชิกของกลุ่มเด็กจะเรียนรู้ข่าวและความรู้ส่วนใหญ่หรือทั้งหมดจากสื่อที่กลุ่มรับมา และสอดคล้องกับ อำนวย แตงรอด(2540) ทำการศึกษา การเปิดรับข่าวสารการประหยัด ประโยชน์จากข่าวสารกับการซื้อสินค้าฟุ่มเฟือยต่างประเทศในภาวะวิกฤตเศรษฐกิจของวัยรุ่นในกรุงเทพมหานคร ผลจากการศึกษา พบว่า การเปิดรับข่าวสารเรื่องการประหยัดจากสื่อมวลชนสื่อเฉพาะกิจ และสื่อบุคคลมีความสัมพันธ์กับการซื้อสินค้าฟุ่มเฟือยต่างประเทศในภาวะวิกฤตเศรษฐกิจของวัยรุ่นในกรุงเทพมหานคร

5.2.1.4 ด้านความมีวินัย

การมีวินัย มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ผลจากการวิจัย ผู้วิจัย พบว่า วินัย คือ ความรู้ที่อยู่กับความตระหนัก การมีความตระหนักที่เรียกว่า การตระหนักรู้ จะทำให้เกิดการคิดไตร่ตรองต่อการใช้เงิน และรวมไปถึงเกิดจริยธรรมด้านการประหยัดด้วย สอดคล้องกับการศึกษาของกวินวุฒิ กลั่นไพฑูรย์ (2546) ทำการศึกษาเรื่องปัจจัยที่มีผลต่อพฤติกรรมการประหยัดและออมของนักศึกษาปี 1 สถาบันเทคโนโลยีราชมงคล วิทยาเขตพระนคร พบว่า การมีระเบียบวินัย สามารถทำนายพฤติกรรมการออมได้ร้อยละ 1.1

5.2.1.5 ด้านการเลียนแบบครูในการประหยัด

การเลียนแบบครูในการประหยัด มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ผลจากการวิจัย ผู้วิจัย พบว่า ครูในโรงเรียนมัธยมศึกษา เป็นต้นแบบอันดีในการสร้างจริยธรรมให้กับนักเรียน รวมไปถึงจริยธรรมในการประหยัดด้วย การพัฒนาครู หรือครูที่มีพฤติกรรมการประหยัดที่ดีและเหมาะสมกับตนเอง จะถูกนักเรียนนำไปเป็นต้นแบบเสมอเพราะว่าครูคือผู้ที่มีเวลาอยู่ใกล้ชิดกับนักเรียนได้มากรองจากผู้ปกครอง สอดคล้องกับการศึกษาของ คมคาย ชิโนดม(2534, น. 59–60) ได้ทำการศึกษา ผลการใช้แม่แบบที่มีต่อพฤติกรรมการประหยัดของนักเรียนชั้นมัธยมศึกษาปีที่ 4 โรงเรียนอัสสัมชัญศรีราชา จังหวัดชลบุรี กลุ่มตัวอย่างจำนวน 48 คน สุ่มอย่างง่าย เป็นกลุ่มทดลองและกลุ่มควบคุม กลุ่มละ 24 คน กลุ่มทดลองใช้เทคนิคแม่แบบ กลุ่มควบคุมใช้การสอนแบบปกติ หลังการทดลอง พบว่า นักเรียนในกลุ่มทดลองมีพฤติกรรมการประหยัดสูงขึ้นกว่าเดิมอย่างมีนัยสำคัญทางสถิติที่ระดับ .01 และการใช้เทคนิคแม่แบบทำให้นักเรียนมีพฤติกรรมการประหยัดสูงกว่าการสอนแบบปกติอย่างมีนัยสำคัญทางสถิติที่ระดับ .01 และสอดคล้องกับ ศักดิ์สิทธิ์ บุญรังศรี(2546, น. 102) ได้ทำการศึกษา ปัจจัยที่สัมพันธ์กับการมีวินัยในตนเองของนักศึกษาสาขาวิชาก่อสร้างวิทยาลัยเทคนิคสมุทรสงคราม พบว่า ปัจจัยด้านครูผู้สอน มีความสัมพันธ์กับการมีวินัยในตนเองของนักศึกษาวิชาก่อสร้าง วิทยาลัยเทคนิคสมุทรสงคราม อยู่ในระดับปานกลาง อย่างมีนัยสำคัญทางสถิติที่ระดับ .01 ทั้งนี้อาจเป็นเพราะว่านักศึกษาใช้เวลาในการเรียนอยู่กับครูผู้สอนค่อนข้างมาก จึงมีความสนิทสนมใกล้ชิดกัน มีเวลาดูแลนักศึกษาอย่างใกล้ชิดในการอบรมสั่งสอนให้นักศึกษาอยู่ในกฎระเบียบของทางวิทยาลัยและส่งเสริมคุณธรรม จริยธรรม ตลอดจนส่งเสริมให้นักเรียนมีวินัยในตนเอง

5.2.2 ผลการทดลองและประเมินผลการใช้รูปแบบพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรี

โดยการเปรียบเทียบระหว่างกลุ่มทดลองกับกลุ่มควบคุม หลังการทดลองใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ด้วยสถิติวิเคราะห์แบบ MANCOVA พบว่า หลังการทดลองใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี การเลียนแบบผู้ปกครองในการประหยัด การเลียนแบบเพื่อนในการประหยัด การเลียนแบบสื่อในการประหยัด การมีวินัย การเลียนแบบครูในการการประหยัด และจริยธรรมด้านการประหยัด (ตัวแปรควบคุม) กลุ่มทดลองกับกลุ่มควบคุมแตกต่างกันอย่างมีนัยสำคัญทางสถิติที่ระดับ .05 สามารถอภิปรายผลได้ ดังนี้

5.2.2.1 การพัฒนาด้านการเลียนแบบผู้ปกครองในการประหยัด

วาสนา พิทักษ์สาลี (2527, น. 6) ได้จำแนกสภาพแวดล้อมทางบ้านออกเป็น 3 องค์ประกอบ ด้วยกันคือ

1) องค์ประกอบด้านความสัมพันธ์ในครอบครัว ได้แก่ ความสัมพันธ์ระหว่างบิดา มารดาหรือผู้ปกครองกับเด็ก ความสัมพันธ์ระว่างบิดามารดาเอง ความสัมพันธ์ระหว่างญาติ ผู้ใหญ่กับเด็ก ระหว่างพี่น้องกับเด็ก และสภาพทั่วไปของครอบครัว

2) องค์ประกอบด้านฐานะทางเศรษฐกิจและสังคมของครอบครัว ได้แก่ รายรับรายจ่ายของครอบครัว สถานภาพครอบครัว การเงินของนักเรียนที่จะใช้จ่ายเรื่องการศึกษาและส่วนตัว และความจำเป็นที่ต้องขอความช่วยเหลือทางการเงินจากผู้อื่น

3) องค์ประกอบด้านที่อยู่อาศัย ได้แก่ สภาพของบ้าน ที่ตั้งของบ้าน สิ่งแวดล้อมในบริเวณบ้าน ตลอดจนอาชีพ ขนบธรรมเนียมประเพณีและความเป็นอยู่ของสังคมละแวกนั้นเมื่อพิจารณาถึงสิ่งที่กล่าวมาแล้วข้างต้น จะเห็นได้ว่าด้านความสัมพันธ์ของบุคคลในครอบครัว ด้านเศรษฐกิจและสังคม และด้านสภาพที่ตั้งของบ้าน จะอำนวยความสะดวกช่วยเสริมการเรียนและในด้านส่วนตัวให้ประสบความสำเร็จยิ่งขึ้น

จากการสังเกตการณ์หลังการทดลองใช้รูปแบบการพัฒนาการเลียนแบบผู้ปกครองในการประหยัด กับกลุ่มทดลอง ผู้วิจัยมีข้อสังเกต ดังนี้

1) นักเรียนให้ความสนใจการฟังบรรยาย มีความกระตือรือร้น มีการซักถามข้อสงสัย และกล้าแสดงออก ให้เกียรติ และมีปฏิสัมพันธ์ที่ดีกับผู้ปกครอง และวิทยากร

2) เกิดการสร้างความคุ้นเคยระหว่างครูวิทยากร ผู้ดำเนินกิจกรรมกับนักเรียน ระหว่างนักเรียนด้วยกันเอง และนักเรียนกับครอบครัว ให้เกิดบรรยากาศที่อบอุ่น ไว้วางใจซึ่งกันและกัน พร้อมที่จะร่วมทำกิจกรรมเพื่อพัฒนาในเรื่องการประหยัด

3) นักเรียนทราบวิธีการของการใช้ชุดกิจกรรมการประหยัด รวมทั้งเวลา และสถานที่ที่ใช้ในการทำกิจกรรม

4) เกิดการสร้างความคิดเชิงบวก

5.2.2.2 การพัฒนาด้านการเลียนแบบเพื่อนในการประหยัด

ฉวีวรรณ สุขพันธ์โพธาราม (2527, น. 112–113) กล่าวถึงประโยชน์ของเพื่อนวัยรุ่นว่า

1) ช่วยให้วัยรุ่นมีสิ่งยึดเหนี่ยว ไม่เกิดความรู้สึกถูกทอดทิ้งให้ว้าเหว่เกินไป

2) ช่วยให้วัยรุ่นมีประสบการณ์ในการอยู่ร่วมกันในสังคม เพื่อเป็นบทเรียนในวัยผู้ใหญ่

3) ช่วยให้วัยรุ่นลดความเพ้อฝัน การปรับตัวเพื่อให้พ้นจากความกังวลในปัญหา ต่าง ๆ ทำให้วัยรุ่นหาทางออกด้วยการสร้างความฝันต่าง ๆ ที่ตนเห็นว่าตนต้องการจะได้รับความสุข ความสำเร็จ ซึ่งเป็นการวาดภาพของตนเองในอุดมคติ การปรับตัวเข้ากับเพื่อนได้ มีเพื่อนคุยไม่มีเวลาว่างที่จะเพ้อฝัน

4) ช่วยให้วัยรุ่นลดความเครียดหรือความกดดันได้ ความกังวลอึดอัดใจของวัยรุ่นมีมาก ปัญหาบางปัญหาสามารถที่จะบอกเล่าให้บิดามารดา หรือผู้ปกครองทราบได้ บางปัญหาไม่สามารถที่จะบอกเล่าให้ทราบได้ การคบเพื่อนจะช่วยให้วัยรุ่นได้ปรับทุกข์กับผู้ที่มีปัญหาเช่นเดียวกันช่วยทำให้เกิดความสบายใจได้

5) ช่วยให้วัยรุ่นเกิดความคิดในเรื่องการเสียสละ การเห็นแก่ส่วนรวม การร่วมกิจกรรมกับเพื่อน ช่วยให้วัยรุ่นได้เรียนรู้ในเรื่องการอยู่ร่วมกัน รู้จักช่วยเหลือซึ่งกันและกัน มีความอดทน อดกลั้น มีหลักเกณฑ์ในการทำงานที่เป็นแบบแผน และช่วยให้วัยรุ่นวางตัวได้อย่างเหมาะสมในสังคม

จากการสังเกตการณ์หลังการทดลองใช้รูปแบบการพัฒนาเลียนแบบเพื่อนในการประหยัด กับกลุ่มทดลอง ผู้วิจัยมีข้อสังเกต ดังนี้

1) เกิดการวางแผนงานที่ถูกต้อง เข้าใจเพื่อนรอบข้าง ไว้วางใจซึ่งกันและกัน พร้อมที่จะร่วมทำกิจกรรมเพื่อพัฒนาในเรื่องการประหยัด

2) นักเรียนทราบวิธีการของการพัฒนาตนเองสู่การมีภาวะผู้นำ

3) นักเรียน รู้จักการวิเคราะห์หาสาเหตุที่ถูกต้องเกี่ยวกับใช้เงิน พร้อมที่จะร่วมทำกิจกรรมเพื่อพัฒนาในเรื่องการประหยัด

4) นักเรียนทราบวิธีการวางแผนการใช้เงินที่เหมาะสมกับตนเอง

5.2.2.3 การพัฒนาด้านการเลียนแบบสื่อในการประหยัด

กฤติกา ลีลาเพตะ(2544, น. 43) กล่าวว่า อิทธิพลของสื่อมวลชนมีผลต่อกระบวนการเรียนรู้ความคิดเห็น ค่านิยม เจตคติ ตลอดจนพฤติกรรมต่าง ๆ ของเด็ก และนับวันสื่อมวลชนก็ยิ่งทวีความสำคัญในการเป็นสถาบันสังคมที่มีบทบาทถ่ายทอดค่านิยม เจตคติต่าง ๆให้แก่เด็กและคนในสังคมมากขึ้น เพราะวิถีชีวิตของคนยุคใหม่ต้องการความรวดเร็วในการข้อมูลข่าวสาร เพื่อเป็นเครื่องมือในการตัดสินใจในการกระทำต่าง ๆ

จากการสังเกตการณ์หลังการทดลองใช้รูปแบบการพัฒนาด้านการเลียนแบบสื่อในการประหยัด กับกลุ่มทดลอง ผู้วิจัยมีข้อสังเกต ดังนี้

1) เกิดการวางแผนการออมเงินที่เหมาะสมกับตนเอง

2) นักเรียน ทราบวิธีการออมเงินที่ถูกต้อง การเก็บเงินที่เหมาะสม

3) นักเรียนตระถึงความสำคัญและประโยชน์ของการบริหารทางการเงิน

5.2.2.4 การพัฒนาด้านการมีวินัย

บุญมี แท่นแก้ว. (2541, น. 62) ได้กล่าวถึงความสำคัญของความมีวินัยว่า สังคมใหญ่เมื่อมีสมาชิกจำนวนมากอยู่ร่วมกันเป็นหมู่เป็นคณะอยู่เป็นกลุ่มเป็นพวกสมาชิกย่อมมาจากชาติตระกูลต่างกัน มีนิสัยใจคอต่างกัน ถ้าขาดระเบียบวินัยต่างคนต่างทำตามที่ตนพอใจ ทำตามที่ตนต้องการ ความขัดแย้งย่อมเกิดขึ้น ในที่สุดความโกลาหล วุ่นวาย ย่อมตามมา มีการทะเลาะเบาะแว้งกันเป็นปกติ ความสงบสุขจะเกิดขึ้นไม่ได้เลย ดังนั้น จึงต้องอาศัย วินัยเป็นบรรทัดฐานในการปฏิบัติร่วมกัน

จากการสังเกตการณ์หลังการทดลองใช้รูปแบบการพัฒนาด้านการมีวินัย กับกลุ่มทดลอง ผู้วิจัยมีข้อสังเกต ดังนี้

1) นักเรียนเกิดการแข่งขันในการประหยัดเงิน และสินทรัพย์อย่างอื่น เช่น การใช้ปากกา สมุด

2) นักเรียนเกิดความภาคภูมิใจในรางวัลที่ได้รับ

3) นักเรียนสามารถอธิบายถึงความรู้สึกที่เป็นเชิงบวกที่ได้รับรางวัล

4) นักเรียนสามารถแสดงการเป็นตัวอย่างอันดีในการใช้ของที่มี ให้เกิดประโยชน์สูงสุด พร้อมที่จะร่วมทำกิจกรรมเพื่อพัฒนาในเรื่องการประหยัด

5.2.2.5 การพัฒนาด้านการเลียนแบบครูในการประหยัด

อัจฉรา สุขารมณ์(2541, น. 46-54) ได้มีแนวคิดถึงสิ่งที่ครูปฏิบัติต่อนักเรียน ซึ่งจะส่งผลต่อจิตใจของนักเรียนในด้านต่าง ๆ ดังนี้

1) ด้านการให้รางวัล

2) ด้านการลงโทษ

3) ด้านการเป็นตัวแบบของครู

4) ด้านการควบคุมเด็กให้มีพฤติกรรมที่พึงปรารถนา

5) ด้านการตามใจเด็ก

จากการสังเกตการณ์หลังการทดลองใช้รูปแบบการพัฒนาการเลียนแบบครูในการประหยัด กับกลุ่มทดลอง ผู้วิจัยมีข้อสังเกต ดังนี้

1) นักเรียนร่วมกันอภิปรายถึงคุณลักษณะของความประหยัดในตนเองที่บุคคลที่เลือกเป็นต้นแบบส่วนใหญ่มีเหมือนกัน

2) นักเรียนสามารถระบุคุณลักษณะของต้นแบบที่ดีได้

**5.3 ข้อเสนอแนะ**

5.3.1 ข้อเสนอแนะเพื่อนำผลวิจัยไปใช้

การพัฒนาจริยธรรมด้านการประหยัดของนักเรียนมัธยมศึกษา ควรประกอบด้วย การพัฒนาด้านการเลียนแบบผู้ปกครองในการประหยัด การเลียนแบบเพื่อนในการประหยัด การเลียนแบบสื่อในการประหยัด การมีวินัย การเลียนแบบครูในการประหยัด เพราะว่านักเรียนมัธยมศึกษาเป็นประชาชนที่มีอายุอยู่ในกลุ่มเยาวชน ที่จะเป็นอนาคตของชาติต่อไป การทำให้นักเรียน โรงเรียนมัธยมศึกษา มีจริยธรรมด้านการประหยัดจึงเป็นสิ่งสำคัญอย่างยิ่ง เพราะการมีจริยธรรมการประหยัดตั้งแต่มีอายุยังน้อย เมื่อโตขึ้นจะเป็นตัวอย่างที่ดี ในการประหยัด

5.3.2 ข้อเสนอแนะเพื่อทำการวิจัยครั้งต่อไป

5.3.2.1 การมีการเลียนแบบผู้ปกครองในการประหยัด การเลียนแบบเพื่อนในการประหยัด การเลียนแบบสื่อในการประหยัด การมีวินัย การเลียนแบบครูในการประหยัด ในการปฏิบัติตนของนักเรียน โรงเรียนมัธยมศึกษา เป็นตัวแปรที่มีความสำคัญที่ส่งผลต่อการแสดงพฤติกรรมเกี่ยวกับจริยธรรมการประหยัด ตามบทบาทของการเป็นนักเรียนมัธยม จึงควรมีการศึกษาวิจัยในการสร้างหลักสูตรอบรมหรือเป็นหลักสูตรการเรียนการสอนในระดับมัธยม เพื่อพัฒนาจริยธรรมการประหยัดของนักเรียน โรงเรียนมัธยมศึกษา

5.3.2.2 ควรมีการวิจัยเปรียบเทียบจริยธรรมด้านการประหยัดของนักเรียน โรงเรียนมัธยม โดยมีปัจจัยในการศึกษา ได้แก่ การเลียนแบบผู้ปกครองในการประหยัด การเลียนแบบเพื่อนในการประหยัด การเลียนแบบสื่อในการประหยัด การมีวินัย การเลียนแบบครูในการประหยัด ระหว่างโรงเรียนมัธยมของภาครัฐและภาคเอกชน เนื่องจากทั้งสองประเภทมีลักษณะและวัตถุประสงค์ นโยบายในการบริหารและการดำเนินงานแตกต่างกัน

5.3.2.3 เพื่อให้เกิดความชัดเจนในผลการวิจัย จึงควรมีการศึกษาในลักษณะที่ตัวแปร แต่ละตัวสามารถส่งผลซึ่งกันและกันได้ หรือมีอิทธิพลย้อนกลับได้ จะเป็นการศึกษาที่สอดคล้องกับสภาพความเป็นจริงมากที่สุด